Abia a fost numit la Rapid și anunță deja schimbări importante: ”Știm ce jucători ar putea pleca!”
Miercuri, Daniel Sandu a fost numit în funcția de director sportiv la Rapid.
Într-un interviu acordat pentru Rapid TV, noul oficial al clubului giuleștean a vorbit despre mutările pregătite în această vară.
Daniel Sandu: ”Vor fi transferuri pe toate compartimentele!”
Daniel Sandu a transmis că giuleștenii pregătesc transferuri pe toate pozițiile, în principal în defensivă, acolo unde Rapid a suferit în ultima perioadă. Dan Șucu nu vrea ca Rapid să mai rateze titlul și în următorul sezon, astfel că patronul giuleștenilor este pregătit să investească în transferuri.
Noul director sportiv a transmis că a fost deja alcătuită lista cu jucătorii doriți, iar giuleștenii vor încerca să transfere atât jucători din Superligă, cât și din străinătate.
”Vor fi transferuri pe toate compartimentele, trebuie să întărim defensiva, mai ales. Va fi o vară ca oricare alta, haotică. Sper să listele pe care le-am pregătit să ne ajute și să reușim să-i aducem pe cei pe care i-am evidențiat.
Va fi un mix între români și străini. Sunt români pe care i-am evidențiat și de care suntem aproape. Balanța de la noi din lot, în ceea ce ține de români și străini, este una bună”, a spus Daniel Sandu.
Daniel Sandu: ”Știm cam ce jucători ar putea pleca de la Rapid!”
Daniel Sandu a vorbit și despre jucătorii care ar putea părăsi gruparea din Capitală.
”Sunt discuții cu alte echipe, știm cam ce jucători ar putea pleca. Suntem dispuși să ascultăm oferte, dar trebuie să fie ofertele potrivite și pentru noi, și pentru jucători. Din fericire, suntem un club stabil financiar și nu trebuie să depindem de vânzări de jucători.
În perioada următoare vom lua legătura cu câțiva scouteri români, cu siguranță o să urmăresc și eu recomandările lor. Însă o să stau mai rar cu orele în fața calculatorului. Sunt sigur că echipa care o să vină o să fie una pregătită.
Trebuie să avem în vedere că cel mai important în această ecuație este clubul. Majoritatea jucătorilor împrumutați se vor întoarce, vor fi verificați de către noul staff. De acolo, decizia va fi luată de mine și de staff, pe cine ne bazăm și pe cine nu.
Majoritatea sunt U21, deci trebuie să vedem pe ce poziții vrem să avem jucătorii Under. Pe unii îi vom păstra, pe alții vom căuta să-i împrumutăm pentru a nu le opri dezvoltarea”, a spus Daniel Sandu pentru Rapid TV.
Urmăriți SPORT.RO și pe Google News